Jarkko Niemisen kausi 2013

**Jarkko Niemisen kausi 2013** oli suomalaisen tennispelaajan, Jarkko Niemisen 12:s täysi kausi ATP-kiertueella. Nieminen sanoi ennen kauden 2013 alkua, että hänen kauteen valmistava jaksonsa sujui paremmin kuin ennen. Nieminen lähti kauteen maailmanlistan sijalla 41 kaksinpelissä ja sijalla 165 nelinpelissä. Nieminen voitti kauden aikana yhden nelinpeliturnauksen ATP-tasolla ja yhden haastajaturnaustasolla. Kaksinpelissä hän eteni kerran ATP-turnauksen loppuotteluun ja voitti yhden haastajaturnauksen.

## Kilpailut
### Alkukauden kovien kenttien turnaukset
#### Brisbane, Australia
:Brisbane International (30.12.2012 – 6.1.2013)
Nieminen aloitti kautensa Brisbanen turnauksella Australiassa. Kaksinpelin ensimmäisellä kierroksella hän voitti Ranskan Julien Benneteaun luvuin 6–3, 2–6, 6–1. Toisella kierroksella Nieminen pelasi Ukrainan Aleksandr Dolgopolovia vastaan, häviten ensimmäisen erän 2–6. Toisen kierroksen ollessa Dolgopoloville tilanteessa 4–1, joutui Nieminen luovuttamaan migreenin vuoksi. Nieminen oli jo oksentanut ennen ottelun alkamista, mutta päätti silti pelata ottelun. Ennen luovuttamistaan hän kävi vessassa oksentamassa, ja takaisin tullessaan sanoi luovuttavansa.

Nelinpeliä Nieminen pelasi turnauksessa kyproslaisen Marcos Baghdatisin parina. Ensimmäisellä kierroksella he voittivat kolmanneksi sijoitetun parin Juan Sebastián Cabal / Robert Farah luvuin 6–3, 6–3. Puolivälierissä he voittivat Alejandro Fallan ja Santiago Giraldon 6–4, 6–4. Välierissä Nieminen ja Baghdatis hävisivät ykköseksi sijoitetulle parille Eric Butorac / Paul Hanley luvuin 2–6, 3–6.

#### Sydney, Australia
:Sydney International (6.1.2013 – 12.1.2013)
Toisella viikolla Nieminen pelasi Sydneyssä, Australiassa. Hän oli turnauksen puolustava mestari edelliseltä vuodelta, jolloin hän saavutti uransa toisen turnausvoittonsa. Ensimmäisellä kierroksella Nieminen voitti karsintojen kautta pääsarjaan päässeen Saksan Björn Phaun 42 minuutissa luvuin 6–0, 6–1. Nieminen pelasi omasta mielestään lähes täydellisesti. Ottelu pelattiin kuumassa ilmassa lämpömittarin näyttäessä 49,9 celsiusastetta.

Toisella kierroksella Niemisen piti kohdata maailmanlistan sijalla 16 olleen Ranskan Gilles Simonin. Simon kuitenkin vetäytyi turnauksesta ennen ottelun alkamista niskakipujen vuoksi, ja hänet korvasi suoraan toiselle kierrokselle nostettu Slovakian Ivo Klec. Nieminen voitti Klecin suoraan kahdessa erässä luvuin 6–3, 6–1. Puolivälierissä Nieminen hävisi Australian Bernard Tomicille kolmessa erässä luvuin 7–6(6), 4–6, 2–6.  Tomic voitti lopulta turnauksen.

#### Melbourne, Australia
:Australian avoin tennisturnaus (14.1.2013 – 27.1.2013)

Urheilulehden Janne Eerikäinen arvioi ennen turnauksen alkamista, että Nieminen voi tippua jo ensimmäisellä kierroksella tai edetä jopa puolivälieriin. Nieminen voitti ensimmäisellä kierroksella 19:nneksi sijoitetun Saksan Tommy Haasin. Ennen tätä ottelua Haas johti heidän välisiä kohtaamisiaan 3–0. Ottelu venyi ratkaisevaan viidentään erään, jonka Nieminen voitti 8–6. Kolme tuntia ja 45 minuuttia kestäneen ottelun loppulukemat olivat 7–6(3), 4–6, 6–3, 4–6, 8–6. Toista erää Nieminen johti 4–1, mutta Haas voitti viisi peliä putkeen ja lopulta koko erän. Viimeisen erän ratkaisuvaiheissa Haasilla oli yksi ottelupallo Niemisen syötössä. Nieminen teki ottelussa yhteensä 19 läpisyöttöä, joista viimeisin ratkaisi voiton. Urheilulehden Eerikäinen totesi ottelun jälkeen, että se oli yksi Niemisen uran parhaista otteluvoitoista. Toisella kierroksella Nieminen hävisi maailmanlistan sijalla 74 olleelle kroatialaiselle Ivan Dodigille viidessä erässä luvuin 3–6, 7–6(4), 3–6, 7–6(4), 1–6. Yhteensä Niemisellä oli noin 40 asteen lämpötilassa pelatussa ottelussa 18 murtopalloa, joista hän voitti vain yhden.

Turnauksen nelinpelissä Nieminen pelasi uransa tähän turnaukseen päättävän Saksan Michael Kohlmannin kanssa, jonka kanssa hän eteni vuoden 2010 Australian avoimissa välieriin. He voittivat ensimmäisellä kierroksella Colin Flemingin ja Jamie Murrayn luvuin 7–5, 7–5. Toisella kierroksella he hävisivät Eric Butoracia ja Paul Hanleyta vastaan 1–6, 4–6.

#### Montpellier, Ranska
:Open Sud de France (4.2.2013 – 10.2.2013)
Nieminen pelasi helmikuussa Euroopassa Montpellier’hen, Rotterdamin ja Marseillen turnauksissa, ennen siirtymistään Pohjois-Amerikkaan. Montpellier’n kaksinpeliturnauksen ensimmäisellä kierroksella Nieminen voitti karsintojen kautta turnauksen pääsarjaan päässeen ranskalaisen Florent Serran suoraan kahdessa erässä noin tunnin kestäneessä ottelussa. Toisella kierroksella Nieminen päihitti maailmanlistan sijalla 37 olleen Venäjän Nikolai Davydenkon suoraan kahdessa erässä, toisen erän päätyttyä tie breakissa 10–8. Puolivälierissä Nieminen kohtasi Ukrainan Serhi Stah’ovskyin, jolle Nieminen hävisi ensimmäisen erän. Ratkaisevaan kolmanteen erään venynyt ottelu päättyi lopulta Niemisen voittoon tie breakissa luvuin 7–2. Samalla Nieminen eteni ensimmäisen kerran tällä kaudella ATP-turnauksessa välieriin. Välierissä hän hävisi kolmessa erässä maailmanlistan sijalla kymmenen olleelle Richard Gasquet'lle.

Turnauksen nelinpelissä Nieminen hävisi parinsa, Rameez Junaidin kanssa ensimmäisellä kierroksella Jamie Murraylle ja John Peersille luvuin 6–7, 2–6.

#### Rotterdam, Alankomaat
:Rotterdamin avoin tennisturnaus (11.2.2013 – 17.2.2013)
Rotterdamin turnauksen ensimmäisellä kierroksella Nieminen voitti Belgian David Goffinin kahdessa erässä murskaavasti 6–0, 6–0, ottelun kestäessä tasan tunnin. Tämä oli toinen kerta turnauksen historiassa, kun ottelu päättyi 6-0, 6-0. Niemiselle tämä oli toinen kerta hänen urallaan. ATP-turnauksissa yksikään miesten kaksinpeliottelu ei päättynyt vastaaviin lukemiin vuosina 2010 ja 2011. Toisella kierroksella Nieminen voitti Saksan Matthias Bachingerin kolmessa erässä. Puolivälierissä Nieminen hävisi maailmanlistan sijalla seitsemän olleelle Juan Martín del Potrolle.

Turnauksen nelinpelissä Nieminen pelasi puolalaisen Jerzy Janowiczin parina. He hävisivät turnauksen puolivälierissä puolalaisparille Mariusz Fyrstenberg / Marcin Matkowski.

#### Marseille, Ranska
:Open 13 (18.2.2013 – 24.2.2013)
Nieminen hävisi Marseillen turnauksen ensimmäisellä kierroksella Latvian Ernests Gulbisille suoraan kahdessa erässä.

#### Indian Wells, Yhdysvallat
:Indian Wells Masters (7.3.2013 – 17.3.2013)
Indian Wellsin Masters-turnauksen kaksinpelissä Nieminen voitti ensimmäisellä kierroksella kolmieräisessä ottelussa Alankomaiden Igor Sijslingin. Toisella kierroksella Nieminen voitti maailmanlistan sijalla 29 olleen espanjalaisen Fernando Verdascon alle tunnissa lukemin 6–1, 6–0. Kolmannella kierroksella Nieminen hävisi eteläafrikkalaiselle Kevin Andersonille suoraan kahdessa erässä.

#### Miami, Yhdysvallat
:Miami Masters (20.3.2013 – 31.3.2013)
Miamissa Nieminen päihitti kaksinpelin ensimmäisellä kierroksella entisen maailmanlistan kolmosen, Argentiinan David Nalbandianin. Niemisen johtaessa ensimmäistä erää 2–0, vei Nalbandian seuraavat yhdeksän peliä peräkkäin, voittaen ensimmäisen erän 6–2, ja johtaen toista erää kahden murron jälkeen 3–0. Nieminen kuitenkin voitti erän lopulta 6–4, ja ratkaisevan kolmannen erän luvuin 6–3. Nieminen kertoi ottelun jälkeen, että hänen ykkössyöttöprosenttinsa oli huono ottelun alussa. Ottelun edetässä Niemisen peli alkoi kulkemaan, kun taas Nalbandianin taso heikkeni. Turnauksen toisella kierroksella Nieminen voitti Slovenian Martin Kližanin suoraan kahdessa erässä. Kolmannella kierroksella Niemisellä ei ollut mahdollisuuksia Jo-Wilfried Tsongaa vastaan.

### Massakenttäturnaukset
#### Roquebrune-Cap-Martin, Ranska
:Monte Carlo Masters (13.4.2013 – 21.4.2013)

Monte Carlo Masters -turnauksessa Nieminen voitti ensimmäisellä kierroksella Serbian Viktor Troickin tunnin kestäneessä ottelussa luvuin 6–1, 6–2. Toisella kierroksella Nieminen voitti maailmanlistan sijalla 15 olleen kovasyöttöisen kanadalaisen, Milos Raonicin. Nieminen tarvitsi ottelun voittamiseen vain yhden murron, ja ratkaisevan kolmannen erän hän voitti tie breakissa 7–3. Kolmannella kierroksella Nieminen voitti viidenneksi sijoitetun Juan Martín del Potron 6–4, 4–6, 7–6(4). Aiemmin heidän pelaamissaan viidessä ottelussa Nieminen ei ollut voittanut erääkään Del Potroa vastaan. Niemisen kauden tie break -tilasto ottelun jälkeen oli kahdeksan voittoa ja nolla tappiota. Puolivälierissä Nieminen hävisi maailmanlistan ykköselle, Serbian Novak Đokovićille suoraan kahdessa erässä. Turnauksen jälkeen Nieminen nousi maailmanlistalla kymmenen sijaa sijalle 39. Palkintorahaa Nieminen sai turnauksesta lähes 63&nbsp;000 euroa.

#### Bukarest, Romania
:BRD Năstase Țiriac Trophy (22.4.2013 – 28.4.2013)
Bukarestin kaksinpeliturnauksessa Nieminen voitti ensimmäisellä kierroksella Jevgenij Donskoin, vaikka hävisikin avauserän 1–6. Toisella kierroksella Nieminen hävisi yli kaksi ja puoli tuntia kestäneessä kolmen erän ottelussa Gilles Simonille.

Turnauksen nelinpelissä Nieminen hävisi puolivälierissä parinsa Martin Emmrichin kanssa Andreas Seppille ja Viktor Troickille.

#### München, Saksa
:BMW Open (29.4.2013 – 5.5.2013)
Münchenin turnauksen ensimmäisellä kierroksella Nieminen hävisi viisi sijaa maailmanlistalla huonommin olleelle Ernests Gulbisille. Gulbis on voittanut kaikki heidän neljä kohtaamistaan suoraan kahdessa erässä.

Turnauksen nelinpelissä Nieminen pelasi Dmitri Tursunovin kanssa. He etenivät loppuotteluun voittamalla muun muassa ykkössijoitetun parin Alexander Peya ja Bruno Soares. Loppuottelussa Nieminen ja Tursunov voittivat Marcos Baghdatisin ja Eric Butoracin. Tämä oli Niemisen uran kolmas turnausvoitto nelinpelissä. Turnausvoiton myötä Nieminen nousi nelinpelin maailmanlistalla 50 sijaa sijalle 111.

#### Rooma, Italia
:Italian avoin tennisturnaus (13.5.2013 – 19.5.2013)
Rooman turnauksen ensimmäisellä kierroksella Nieminen hävisi jälleen Ernests Gulbisille. Gulbis on voittanut kaikki heidän viisi kohtaamistaan suoraan kahdessa erässä. Nieminen hävisi myös ensimmäistä kertaa tie breakissa tällä kaudella. Hän voitti yhdeksän tie breakia peräjälkeen.

#### Düsseldorf, Saksa
:Power Horse Cup (20.5.2013 – 25.5.2013)
Düsseldorfin turnauksen ensimmäisellä kierroksella Nieminen voitti Slovakian Lukáš Lackon. Toisella kierroksella Nieminen voitti Roberto Bautista-Agutin yli kaksi ja puoli tuntia kestäneessä ottelussa. Puolivälierissä Nieminen sai luovutusvoiton Tommy Haasista. Välierässään Nieminen voitti alankomaalaisen Igor Sijslingin kolmieräisessä ottelussa. Loppuottelussa Nieminen hävisi Argentiinan Juan Mónacolle suoraan kahdessa erässä. Turnauksen jälkeen julkistetulla maailmanlistalla Nieminen nousi sijalle 38.

#### Pariisi, Ranska
:Ranskan avoin tennisturnaus (26.5.2013 – 9.6.2013)
Nieminen voitti Ranskan avointen ensimmäisellä kierroksella isäntämaan Paul-Henri Mathieun. Viisieräinen, yli kolme ja puoli tuntia kestänyt ottelu päättyi Niemisen voittoon luvuin 6–4, 4–6, 7–6, 4–6, 6–2. Toisella kierroksella Nieminen hävisi kuudenneksi sijoitetulle Jo-Wilfried Tsongalle suoraan kolmessa erässä.

#### Prostějov, Tšekki
:UniCredit Czech Open (3.6.2013 – 9.6.2013)
Nieminen pelasi Ranskan avointen jälkeen Prostějovin haastajaturnauksessa. Hän hävisi ensimmäisellä kierroksella maailmanlistan sijalla 179 olleelle Saksan Peter Gojowczykille suoraan kahdessa erässä. Ottelun jälkeen Nieminen kertoi kärsineensä kivusta kyynärpäässään.

### Ruohokenttäturnaukset
#### Lontoo, Yhdistynyt kuningaskunta
:Queen's Clubin tennisturnaus (10.6.2013 – 16.6.2013)
Queen's Clubilla pelatussa turnauksessa Nieminen voitti ensimmäisellä kierroksella Ryan Harrisonin, mutta hävisi toisella kierroksella maailmanlistan sijalla 277 olleelle Daniel Evansille kolmieräisen ottelun.

#### Eastbourne, Yhdistynyt kuningaskunta
:Aegon International (17.6.2013 – 23.6.2013)
Eastbournessa Nieminen hävisi ensimmäisellä kierroksella Feliciano Lópezille suoraan kahdessa erässä, vaikkei menettänyt ottelussa yhtään syöttövuoroaan. Molemmat erät menivät Lópezille tie breakin jälkeen.

#### Wimbledon, Yhdistynyt kuningaskunta
:Wimbledonin tennisturnaus (24.6.2013 – 7.7.2013)
Wimbledonin tennisturnauksessa Nieminen hävisi ensimmäisellä kierroksella ranskalaiselle Michaël Llodralle.

### Amerikan kovien kenttien turnaukset
#### Montreal, Kanada
:Kanadan avoin tennisturnaus (5.8.2013 – 11.8.2013)
Montrealin Masters-turnauksen ensimmäisellä kierroksella Nieminen joutui luovuttamaan Filip Peliwoa vastaan kolmannessa erässä takareisivamman vuoksi. Niemisellä oli toisessa erässä jo ottelupallo.

#### Cincinnati, Yhdysvallat
:Cincinnati Masters (11.8.2013 – 18.8.2013)
Cincinnatissa Nieminen voitti ensimmäisellä kierroksella Édouard Roger-Vasselinin, mutta hävisi toisella kierroksella kuudenneksi sijoitetulle Tomáš Berdychille.

#### Winston-Salem, Yhdysvallat
:Winston-Salem Open (18.8.2013 – 25.8.2013)
Winston-Salemissa suoraan toiselle kierrokselle päässyt Nieminen voitti toisella kierroksella Mardy Fishin, joka joutui luovuttamaan kolmannessa erässä auringonpistoksen vuoksi. Kolmannella kierroksella Nieminen hävisi toiselle yhdysvaltalaiselle, Sam Querreylle. Niemisellä oli ottelussa yhteensä viisi ottelupalloa.

#### New York, Yhdysvallat
:Yhdysvaltain avoin tennisturnaus (26.8.2013 – 9.9.2013)
Yhdysvaltain avoimissa Nieminen voitti ensimmäisellä kierroksella Łukasz Kubotin. Toisella kierroksella hän hävisi viiden erän jälkeen Portugalin João Sousalle.

### Loppukauden kovien kenttien turnaukset
#### Bangkok, Thaimaa
:Thailand Open (23.9.2013 – 29.9.2013)
Tappio ensimmäisellä kierroksella Igor Sijslingille (ATP-75).

#### Tokio, Japani
:Japan Open Tennis Championships (30.9.2013 – 6.10.2013)
Ensimmäisellä kierroksella voitto ATP-35 Juan Monacosta ja toisella kierroksella Michał Przysiężnystä. Kolmannella kierroksella tappio Ivan Dodigille.

Pääsy kolmannelle kierrokselle ATP500 -turnauksessa tuotti 90 ATP-pistettä, eli yhden kauden parhaista tuloksista. 

#### Shanghai, Kiina
:Shanghain Masters (7.10.2013 – 13.10.2013)
Tappio Espanjan Feliciano Lopezille (ATP-30) erin 1-2.

#### Tukholma, Ruotsi
:Stockholm Open (14.10.2013 – 20.10.2013)
Ensimmäisellä kierroksella voitto Benjamin Beckeristä 6-3, 3-6, 7-6(3), mutta turnaus päättyi toisella kierroksella tappioon Fernando Verdascolle (ATP-32).

#### Valencia, Espanja
:Madrid Open (21.10.-26.10.2013)
Voitto 1. kierroksella Ranskan Benoit Pairesta (ATP-26). Toisella kierroksella kaatui Kolumbian Alejandro Falla. Molemmat voitot suoraan kahdessa erässä. Kolmannessa ottelussa tappio Mihail Južnyille (ATP-21) erin 1-2. Tuloksena 90 ATP-pistettä.

#### Pariisi, Ranska
:Paris Masters (28.10.-3.11.2013)
Kauden toisessa kohtaamisessa Michał Przysiężny veti pidemmän korren, pudottaen Niemisen 1. kierroksella erin 0-2.

#### Helsinki
:IPP Open (11.11.-17.11.2013)
Niemisen kausi päättyi nousujohteisesti. Niemiselle kauden ensimmäinen turnausvoitto challenger-tason turnauksesta, tuloksena 80 ATP-pistettä. 1. kierroksella kaatui Konstantin Kravchuk, seuraavaksi lupaava nuori Lucas Pouille, sitten Andrey Kuznetsov selvästi 6-3, 6-0. Välierässä ainoa erämenetys kun Saksan Jan-Lennard Struff kohtasi voittajansa 7-5, 2-6, 7-6(5). Loppuottelussa häviävänä osapuolena oli Lietuan Ricardas Berankis (ATP-135), pistein 6-3, 6-1. 

### Davis Cup

Nieminen ei kuulunut Suomen Davis Cup -joukkueeseen Davis Cupin Eurooppa-Afrikan-kakkosryhmän ensimmäisellä kierroksella, jossa Suomi kohtasi Bulgarian. Mediassa Niemisen poisjäännin arveltiin johtuvan siitä, että Niemisen vuonna 2012 perustamaa tennisakatemiaa ei hyväksytty Suomen Tennisliiton yhteistyökumppaniksi. Tennisliitto valitsi yhteistyökumppanikseen sen sijaan ruotsalaisen akatemian. Nieminen itse ilmoitti Suomen Tennisliitolle syynä pelaamattomuuteensa henkilökohtaiset syyt. Niemisen mukaan häneltä oli tiettyjen asioiden vuoksi "sammunut palo" Davis Cupissa pelaamiseen. Helmikuussa hän kuitenkin ilmoitti olevansa valmis edustamaan Suomea toisella kierroksella Suomen kohdatessa Irlannin huhtikuussa. Nieminen voitti Irlantia vastaan oman kaksinpelinsä sekä nelinpelin yhdessä Henri Kontisen kanssa. Suomi varmisti voittonsa johdettuaan 3–0. Syyskuussa Suomi kohtaa II-ryhmän nousukarsinnassa Latvian.

## Kaikki ottelut

### Kaksinpeli

### Nelinpeli

## Lähteet

## Aiheesta muualla
*Jarkko Nieminen ATP:n sivuilla
*Jarkko Niemisen kotisivut